CELEX: 32016R0171
Language: bg
Date: 2015-11-20 00:00:00
Title: Делегиран регламент (ЕС) 2016/171 на Комисията от 20 ноември 2015 година за изменение на Делегиран регламент (ЕС) 2015/98 на Комисията относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан

10.2.2016   
            
            
               BG
            
            
               Официален вестник на Европейския съюз
            
            
               L 33/1
            
         ДЕЛЕГИРАН РЕГЛАМЕНТ (ЕС) 2016/171 НА КОМИСИЯТА
   от 20 ноември 2015 година
   за изменение на Делегиран регламент (ЕС) 2015/98 на Комисията относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 2 от него,
   като има предвид, че:
   
               (1)
            
            
               В параграф 4 от Препоръка 14-01 на Международната комисия за опазване на рибата тон в Атлантическия океан (ICCAT) относно многогодишна програма за опазване и управление на тропически тон се посочва, че риболовните кораби с обща дължина 20 метра или повече, невписани в регистъра на ICCAT за кораби за улов на тропически тон, не се считат за кораби, на които е разрешено да извършват риболов, да задържат на борда, трансбордират, транспортират, прехвърлят, преработват или разтоварват дебел (големоок) тон и/или жълтопер тунец от зоната на Конвенцията ICCAT. В член 3 от Делегиран регламент (ЕС) № 2015/98 (2) се предвижда освобождаване от прилагането на задължението за разтоварване на сушата, посочено в член 15, параграф 1 от Регламент (ЕС) № 1380/2013, но само по отношение на дебел тон. Тъй като на практика приловът на жълтопер тунец е възможен при други видове риболов, които не целят улова на жълтопер тунец и които подлежат на задължението за разтоварване, член 3 от Делегиран регламент (ЕС) № 2015/98 следва да бъде изменен, за да обхване жълтоперия тунец в допълнение към дебелия тон.
            
         
               (2)
            
            
               В член 4, параграф 2 от Делегиран регламент (ЕС) № 2015/98 се предвижда дерогация от задължението за разтоварване на червен тон под минималния размер, посочен в член 9, параграф 1 от Регламент (ЕО) № 302/2009 на Съвета (3). Минималният размер, посочен в член 9, параграф 1 от Регламент (ЕО) № 302/2009, е 30 kg или 115 cm. При все това в член 9, параграфи 2 и 8 от този регламент се предвижда различен минимален размер за червен тон, уловен i) в източната част на Атлантическия океан от кораби с подхранка и кораби за тралене; ii) в Адриатическо море, с цел отглеждане; и iii) в Средиземно море за целите на крайбрежния непромишлен риболов за прясна риба от кораби с подхранка, кораби с парагада или рибарски лодки. Член 4, параграф 2 от Делегиран регламент (ЕС) № 2015/98 следва да бъде изменен, така че да включва минималните размери под 30 kg или 115 cm, посочени в член 9, параграфи 2 и 8 от Регламент (ЕО) № 302/2009 на Съвета.
            
         
               (3)
            
            
               В член 5 от Делегиран регламент (ЕС) № 2015/98 се предвиждат дерогации от задължението за разтоварване по отношение на риба меч (Xiphias gladius) в северната част на Атлантическия океан. Тъй като параграф 9 от Препоръка 13-02 на ICCAT относно опазването на рибата меч в северната част на Атлантическия океан се прилага по отношение на риба меч, уловена или разтоварена в целия Атлантически океан, този член следва да бъде изменен, така че да обхваща целия Атлантически океан.
            
         
               (4)
            
            
               Поради това Делегиран регламент (ЕС) № 2015/98 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   Делегиран регламент (ЕС) 2015/98 се изменя, както следва:
   
               1)
            
            
               Член 3 се заменя със следния текст:
               „Член 3
               Дебел (големоок) тон и жълтопер тунец
               1.   Настоящият член се прилага по отношение на дебел (големоок) тон (Thunnus obesus) и жълтопер тунец (Thunnus albacares) в Атлантическия океан.
               2.   Чрез дерогация от член 15, параграф 1 от Регламент (ЕС) № 1380/2013, риболовните кораби с обща дължина 20 метра или повече, невписани в регистъра на ICCAT за кораби с разрешение за риболов на дебел (големоок) тон и жълтопер тунец, не извършват целеви риболов, не задържат на борда си, не трансбордират, не транспортират, не прехвърлят, не преработват и не разтоварват на сушата дебел (големоок) тон и жълтопер тунец в Атлантическия океан.“
            
         
               2)
            
            
               В член 4 параграф 2 се заменя със следното:
               „2.   Чрез дерогация от член 15, параграф 1 от Регламент (ЕС) № 1380/2013 се забранява извършването на целеви риболов, задържането на борда, трансбордирането, прехвърлянето, разтоварването на сушата, транспортирането, съхраняването, продажбата, излагането или предлагането за продажба на червен тон:
               
                           а)
                        
                        
                           под минималния размер, посочен в член 9, параграф 1 от Регламент (ЕО) № 302/2009; или
                        
                     
                           б)
                        
                        
                           в ситуациите, посочени в член 9, параграфи 2 и 8 от Регламент (ЕО) № 302/2009, под минималните размери, определени в същия член 9, параграфи 2 и 8.“
                        
                     
         
               3)
            
            
               В член 5 параграф 1 се заменя със следното:
               „1.   Настоящият член се прилага по отношение на риба меч (Xiphias gladius) в Атлантическия океан.“
            
         Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 ноември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 28.12.2013 г., стр. 22.
   
      (2)  Делегиран регламент (ЕС) № 2015/98 на Комисията от 18 ноември 2014 г. относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан (ОВ L 16, 23.1.2015 г., стр. 23).
   
      (3)  Регламент (ЕО) № 302/2009 на Съвета от 6 април 2009 г. относно многогодишен план за възстановяване на червения тон в източната част на Атлантическия океан и в Средиземно море, за изменение на Регламент (ЕО) № 43/2009 и за отмяна на Регламент (ЕО) № 1559/2007 (ОВ L 96, 15.4.2009 г., стр. 1).